MT Il-Ġurnal Uffiċjali ta’ l-Unjoni Ewropea C 105/11

Opinjoni tal-Kumitat tar-Reġjuni dwar il-Kontribut tal-volontarjat għall-koeżjoni ekonomika u soċjali

(2008/C 105/03)

IL-KUMITAT TAR-REĠJUNI

— jenfasizza l-kontribut ekonomiku konsiderevoli li l-attività tal-volontarjat tagħti għall-ekonomiji lokali, reġjonali, nazzjonali u ta' l-UE permezz ta' (a) ir-riżorsi umani addizzjonali li jikkontribwixxi għall-attività soċjali u ekonomika u (b) il-ħolqien ta' kapital soċjali u “kwalità tal-ħajja” aħjar li tista' tkun fattur influwenti fl-investiment u l-ħolqien ta' l-impjiegi;

— jenfasizza li l-volontarjat m'għandux jitqies bħala sostitut għal persunal impjegat fi kwalunkwe ambjent;

— iħeġġeġ lill-Istati Membri sabiex jiġbru informazzjoni preċiza ta' l-istatistika dwar l-involviment tal-volontarjat fil-livell lokali u reġjonali fl-appoġġ għall-iżvilupp ta' inizjattivi xierqa fiż-żewġ livelli;

— jikkunsidra li l-kwistjonijiet rigward in-nuqqas ta' status legali għall-volontarjat għandhom jingħataw aktar konsiderazzjoni, b'enfasi partikulari fuq id-drittijiet u r-responsabilitajiet, u jirrakkomanda li fejn huwa rilevanti, il-volontarjat għandu jingħata status legali definit b'mod ċar u kompatibbli madwar l-Istati Membri kollha ta' l-UE fir-rigward ta' l-ivvjaġġar transkonfinali għall-finijiet ta' volontarjat;

— huwa tal-fehma li teżisti dimensjoni ta' l-UE importanti għall-volontarjat u għalhekk jixtieq jara aktar koerenza u approċċ politiku komprensiv, b'mod partikulari: — Fehim aħjar permezz ta' aktar riċerka u statistika ta' kwalità aħjar fuq livell ta' l-UE; — Għarfien tad-distribuzzjoni ekonomika tal-volontarjat u aċċettazzjoni aktar mifruxa ta' l-ekwivalenti monetarju tiegħu bħall-match-funding fil-programmi ffinanzjati mill-UE; — Enfasi usa' fuq il-volontarjat fil-livell Ewropew lil hinn mill-oqsma taċ-ċittadinanza u l-qasam taż-żgħażagħ; — Analiżi ta' inizjattivi ġodda sabiex jinkoraġġixxu l-iskambju ta' esperjenza u l-mobilità tal-volontiera permezz ta' programm ta' Volontarjat Ewropew għall-etajiet kollha.

Rapporteur : Il-Kunsillier Declan MCDONNELL (IE/ALDE), Membru tal-Kunsill tal-Belt ta' Galway u ta' l-Awtorità Reġjonali tal-Punent

Rakkomandazzjonijiet ta' politika

IL-KUMITAT TAR-REĠJUNI

Kummenti ġenerali

1. għall-finijiet ta' din l-opinjoni ser ikollna tliet karatteristiċi li jiddifenixxu x'inhu l-volontarjat, jiġifieri li ma jsirx għal ħlas finanzjarju, li ma jsirx kontra r-rieda tal-persuna, u li jkun ta' benefiċċju għal persuna jew persuni barra mill-voluntier innifsu jew il-familja tiegħu. Dawn il-karatteristiċi jkopru spettru wiesa' ta' attivitajiet ta' volontarjat minn dawk formali għal dawk informali, minn dawk għal perijodu qasir għal dawk li jdumu fit-tul, minn dawk li jsiru fuq bażi ta' part-time għal dawk li huma full-time, per eżempju s-Servizz Volontarju;

2. jirrikonoxxi li l-volontarjat huwa element ewlieni fiċ-ċittadinanza u d-demokrazija attiva fil-livelli kollha, billi dawk involuti fil-volontarjat qegħdin jaħdmu b'mod dirett jew indirett sabiex itejbu s-soċjetà għal kulħadd fil-livell lokali, reġjonali u nazzjonali;

3. Jirrikonoxxi li l-inqas li huma probabbli li jivvolontarjaw huma dawk is-sezzjonijiet tas-soċjetà li huma esklużi soċjalment, u li l-appoġġ għal dawn il-gruppi sabiex jivvolontarjaw u jħossuhom bżonnjużi bħala voluntiera huwa objettiv importanti;

4. jirrikonoxxi r-rwol li l-volontarjat jaqdi f'pajjiżi li qegħdin jiżviluppaw fuq livell globali, u r-rwol konsiderevoli li l-volontarjat jaqdi permezz ta' dan fit-tnaqqis tal-faqar globali u fil-promozzjoni tad-djalogu globali;

5. jirrikonoxxi r-rwol li l-volontarjat jista' jaqdi fil-livell lokali, reġjonali, nazzjonali u globali fl-indirizzar ta' kwistjonijet dwar il-bidla fil-klima, kif ukoll fil-protezzjoni ċivili, l-inklużjoni soċjali, il-kooperazzjoni ta' l-iżvilupp, l-integrazzjoni aħjar ta' persuni b'diżabilità u l-immigranti;

Il-kontribut għall-Aġenda ta' Lisbona — L-importanza tal-volontarjat

6. jenfasizza l-kontribut ekonomiku konsiderevoli li l-attività tal-volontarjat tagħti għall-ekonomiji lokali, reġjonali, nazzjonali u ta' l-UE permezz ta' (a) ir-riżorsi umani addizzjonali li jikkontribwixxi għall-attività soċjali u ekonomika (1) u (b) il-ħolqien ta' kapital soċjali u “kwalità tal-ħajja” aħjar li tista' tkun fattur influwenti fl-investiment u l-ħolqien ta' l-impjiegi. Ir-riċerka turi li l-kapital soċjali għandu relazzjoni diretta pożittiva ma' livelli ta' tkabbir fir-reġjuni Ewropej (2). Il-Kumitat jaċċetta bis-sħiħ li l-Kapital Soċjali jista' jitqies ukoll li jinforza u joħloq effetti ta' benefiċċju fuq it-tkabbir ekonomiku, kif ukoll f'oqsma kruċjali oħrajn bħall-kontroll soċjali, l-inklużjoni, is-saħħa, il-gvernanza, l-istituzzjonijiet, l-għoti tal-poter demokratiku (3);

7. jenfasizza l-benefiċċji tal-volontarjat fir-rigward l-impjegabilità ta' persuna (4) permezz tal-parteċipazzjoni tagħha fi skema ta' volontarja u servizz volontarju. Il-KtR jikkunsidra wkoll li l-iktar gruppi vulnerabbli tas-soċjetà (l-immigranti, il-minoritajiet, il-qiegħda, il-persuni mingħajr dar, dawk li jabbużaw mid-droga, dawk li jabbandunaw l-edukazzjoni tagħhom qabel il-waqt) għandu jkollhom is-setgħa li jittrasformaw ħajjithom, li jkunu involuti b'mod attiv fis-soċjetà, bis-saħħa ta' ħiliet u kompetenzi li jakkwistaw, sabiex ikollhom aċċess għall-impjieg bi ħlas aħjar jew isibu triqithom lura lejn l-edukazzjoni. Permezz ta' din l-opportunità, nies li kellhom trobbija differenti minn xulxin jistgħu jikkontribwixxu flimkien għall-ġid komuni, u jiksbu l-koeżjoni soċjali, id-diversità u r-rispett;

8. jixħet dawl fuq il-“valur miżjud” li l-volontarjat jista' jġib lill-attivitajiet ta' appoġġ soċjali, per eżempju proġetti ta' ħbiberija ma' persuni b'diżabilitajiet li mhux neċessarjament jiġu pprovduti b'appoġġ imħallas;

9. jenfasizza r-rwol li jaqdi l-volontarjat fil-provvediment ta' reazzjonijiet ġodda u innovattivi għal kwistjonijiet soċjali li qegħdin joħorġu bħalissa u r-rwol tiegħu bħala test għat-twassil ta' servizzi u opportunitajiet għal impjiegi ġodda;

10. madankollu, jenfasizza li l-volontarjat m'għandux jitqies bħala sostitut għal persunal impjegat fi kwalunkwe ambjent;

11. jenfasizza l-effetti pożittivi tal-volontarjat fuq is-saħħa ta' persuna, u t-tnaqqis potenzjali fl-ispejjeż tal-qasam tas-saħħa fejn il-volontarjat jista' joffri lis-servizzi tas-saħħa lokali, reġjonali u nazzjonali. Ir-riċerka wriet li l-volontarjat jista' jkollu effett partikularment pożittiv fuq is-saħħa ta' nies ikbar fl-età (5). Dan il-benefiċċju lis-saħħa jista' jħalli impatt fuq persuni ta' kull età, miż-żgħażagħ sa dawk irtirati, u jista' jaqdi rwol ta' prevenzjoni fir-rigward ta' mard fiżiku u mentali;

12. jinnota r-rwol kritiku li l-volontarjat jista' jaqdi fir-rigward tat-tagħlim tul il-ħajja kollha, billi jippermetti lill-individwi jiżviluppaw ħiliet ġodda li jikkontribwixxu għall-iżvilupp personali, soċjali u kulturali tagħhom, u jżid u jadatta l-impjegabilità tagħhom f'ambjent ekonomiku li dejjem qiegħed jinbidel. B'mod partikulari, iqis bħala pożittiv ħafna l-iżvilupp tal-volontarjat fl-iskejjel, sabiex irawwem il-valuri li jħaddan;

13. jenfasizza r-rwol tal-volontarjat fit-tisħiħ ta' inizjattivi ta' żvilupp lokali u fl-iffaċilitar ta' l-implimentazzjoni b'suċċess ta' numru ta' inizjattivi ffinanzjati mill-UE, bħall-programm LEADER. Din l-attività sservi sabiex toħloq bilanċ għall-effetti negattivi tal-globalizzazzjoni u fl-iżgurar ta' żvilupp ekonomiku lokali sostenibbli;

14. iħeġġeġ iktar kollaborazzjoni bejn l-awtoritajiet pubbliċi u l-organizzazzjonijiet volontarji fl-iżvilupp ta' politika pubblika rilevanti, biex jiżgura li din il-politika taqdi aħjar il-ħtiġijiet tas-settur tal-volontarjat;

Nuqqas ta' riċerka u data statistika dwar il-volontarjat

15. jixħet id-dawl fuq il-bżonn li jiġi indirizzat immedjatament in-nuqqas ta' statistika kompleta u preċiża ta' l-UE kollha jew nazzjonali dwar il-kontribut ekonomiku tal-volontarjat. Il-Kumitat tar-Reġjuni għalhekk jilqa' l-impenn tal-Belġju, ta' Franza, tar-Repubblika Ċeka, ta' l-Italja u tas-Slovakkja għall-implimentazzjoni tal-Manwal dwar Istituzzjonijiet Mingħajr Skop ta' Qligħ fis-Sistema tal-Kontijiet Nazzjonali tan-NU;

16. iħeġġeġ lill-Istati Membri sabiex jiġbru informazzjoni preċiza ta' l-istatistika dwar l-involviment tal-volontarjat fil-livell lokali u reġjonali fl-appoġġ għall-iżvilupp ta' inizjattivi xierqa fiż-żewġ livelli;

17. isejjaħ lill-Kummissjoni Ewropea sabiex tiżviluppa kollezjoni ta' data aktar sistematika dwar il-voluntiera u s-servizzi li jipprovdu u tappoġġja l-inklużjoni tal-volontarjat bħala kategorija speċifika fil-Kontijiet Statistiċi ta' l-Eurostat sabiex jiġi evalwat b'mod preċiż il-valur ekonomiku tal-volontarjat;

18. jirrakkomanda li ssir riċerka komparattiva dwar il-volontarjat madwar l-UE sabiex tinkiseb data dwar it-tendenzi ta' l-iżvilupp tiegħu, dwar l-iskop u l-karatteristiki tal-volontarjat fil-livelli nazzjonali, reġjonali u lokali. Dan għandu jippermetti indikazzjoni ċara tas-similaritajiet u d-differenzi kulturali fir-rigward ta' l-attività u l-infrastruttura tal-volontarjat;

19. jirrakkomanda li r-riċerka ssir madwar l-UE sabiex jiġu identifikati esperjenzi ta' l-aħjar prattika fil-promozzjoni u l-appoġġ tal-volontarjat fuq bażi lokali u reġjonali. Skond ir-riżultati tar-riċerka, żoni b'iktar esperjenza storika ta' volontarjat jistgħu jappoġġjaw reġjuni u lokalitajiet oħra sabiex jiżviluppaw inizjattivi ġodda;

L-istatus legali tal-volontarjat

20. jikkunsidra li l-kwistjonijiet rigward in-nuqqas ta' status legali għall-volontarjat għandhom jingħataw aktar konsiderazzjoni, b'enfasi partikulari fuq id-drittijiet u r-responsabilitajiet, u jirrakkomanda li fejn huwa rilevanti, il-volontarjat għandu jingħata status legali definit b'mod ċar u kompatibbli madwar l-Istati Membri kollha ta' l-UE fir-rigward ta' l-ivvjaġġar transkonfinali għall-finijiet ta' volontarjat;

21. jenfasizza li bħala regola ġenerali ma għandux ikun hemm ostakoli għall-volontarjat bħan-nuqqas ta' assigurazzjoni, jew it-tneħħija ta' drittijiet mill-istat bħas-sigurtà soċjali m'għandhomx isiru, u li għandhom jiġu adottati oqfsa legali xierqa sabiex dan ikun żgurat;

Appoġġ għall-infrastruttura ta' appoġġ għall-volontarjat

22. jirrakkomanda li l-awtoritajiet lokali u reġjonali jappoġġjaw l-isforzi sabiex tiġi żviluppata infrastruttra għall-appoġġ u l-iffaċilitar tal-volontarjat, filwaqt li jirrispettaw l-awtonomija tas-settur. Per eżempju, l-eżistenza ta' Ċentri tal-Volontarjat ibbażati fil-lokal jew kull infrastruttura xierqa oħra tista' tgħin fil-promozzjoni tax-xogħol tal-volontarjat, fil-għoti ta' tagħrif dwar opportunitajiet għal voluntiera u l-“professjonalizzar” tal-prattiki ta' ġestjoni tal-volontarjat fost organizzazzjonijiet li jinvolvu l-volontiera;

23. jiġbed l-attenzjoni għall-fatt li, bil-għan li l-volontarjat jiġi rikonoxxut, diġà jeżistu ċertifikati deċentralizzati ta' kompetenza relatati mal-kompetenzi, l-għarfien u l-esperjenza miksuba permezz tal-volontarjat (6) u jinnota l-potenzjal biex dawn is-sistemi attwali jintrabtu ma' l-iskema Europass CV, sabiex jitħeġġeġ l-għarfien madwar l-UE ta' l-esperjenzi rilevanti fil-volontarjat fir-rigward ta' l-impjegabilità;

24. jinnota wkoll il-potenzjal ta' sistema ta' Premji ta' l-UE għall-organizzazzjonijiet fis-settur tal-volontarjat u l-kummerċ sabiex jixħtu dawl fuq eżempji ta' l-aħjar prattika u eċċellenza fir-rigward tal-promozzjoni u l-inkoraġġiment tal-volontarjat. Din tista' ssir fuq bażi annwali sabiex jitħeġġeġ dibattitu madwar l-UE dwar kwistjonijiet bħall-ġestjoni tal-volontarjat u l-appoġġ għalieh;

25. jenfasizza li fir-rigward tax-xogħol tal-volontarjat mat-tfal u ma' adulti vulnerabbli, in-nuqqas ta' proċess ta' rilaxx tal-pulizija kkoordinat madwar l-UE min-naħa ta' l-Istati Membri jfisser li migranti ma jistgħux jikkonformaw mar-rekwiżiti stabbiliti mill-Istati Membri u mill-organizzazzjonijiet li jinvolvu l-volontarjat fil-ħarsien tat-tfal u l-adulti vulnerabbli minn abbuż potenzjali;

Appoġġ għall-organizzazzjonijiet li jiddipendu fuq attivitajiet volontarji

26. jilqa' l-isforzi minn ċerti Direttorati Ġenerali (DĠ EAC b'mod partikulari) sabiex jadottaw approċċ iktar miftuħ għall-attivitajiet volontarji bħala mezz ta' match-funding fuq proġetti ffinanzjati mill-UE u jenfasizza li l-attività tal-volontarjat għandha tkun rikonoxxuta aħjar bħala l-ekwivalenti għall-ko-finanzjament fi programmi ta' finanzjament oħrajn ta' l-UE, meta din l-attività tkun tista' tiġi vvalutata b'mod xieraq. Dan għandu jikkontribwixxi ħafna lejn l-għarfien dirett tal-valur għall-organizzazzjonijiet volontarji li jinvolvu voluntiera;

27. jirrikonoxxi l-importanza tal-promozzjoni u l-appoġġ ta' l-Aħjar Prattiki fil-Ġestjoni tal-Volontarjat fost organizzazzjonijet li jinvolvu l-voluntiera. Ir-riċerka turi li l-implimentazzjoni ta' l-aħjar prattiki bħal dawn tista' twassal għal livelli ogħla ta' volontarjat fi ħdan organizzazzjoni u żamma aħjar tal-voluntiera li diġà qegħdin jipparteċipaw (7);

28. jilqa' b'mod favorevoli t-tfassil ta' pjanijiet strateġiċi min-naħa ta' l-NGOs kif ukoll it-twaqqif ta' protokolli dwar it-trasparenza u l-obbligu li jingħataw rendikonti, sabiex tiżdied l-effettività ta' l-azzjoni tagħhom u tikber il-viżibbiltà soċjali tagħhom;

Ir-rwol tal-volontarjat fil-koeżjoni soċjali

29. jinnota r-rwol ewlieni li l-attività volontarja tista' taqdi fl-iżvilupp personali ta' individwu. Hija tipprovdi perspettiva ġdida fuq is-soċjetà u tista' ssaħħaħ ukoll l-istima li persuna għandha għaliha nnifisha kif ukoll il-kunfidenza tagħha, u b'hekk tkun tista' taqdi rwol iktar sħiħ fis-soċjetà ġenerali. Ix-xogħol li jsir mill-volontarji huwa wkoll ta' importanza kbira għall-iżvilupp ekonomiku, kulturali u soċjali fil-livell lokali u reġjonali;

30. jirrikonoxxi l-importanza li l-volontarjat jista' jkollu fl-integrazzjoni ta' komunitajiet ġodda u dawk esklużi storikament fil-livell lokali, reġjonali u nazzjonali. Il-volontarjat jippermetti li individwi u gruppi jiltaqgħu ma' nies minn ambjenti differenti tal-ħajja f'ambjent pożittiv u li joffri appoġġ reċiproku;

31. iwiddeb kontra li l-Unjoni Ewropea tikkonċentra/tiffoka l-appoġġ tagħha fuq l-attività tal-volontarjat fuq iż-żgħażagħ u persuni iżgħar fl-età u jenfasizza li l-volontarjat huwa attività fejn l-oqsma kollha tas-soċjetà jistgħu jaqdu rwol sħiħ u li jagħti sodisfazzjon;

32. għalhekk jinkoraġġixxi lill-UE, billi l-popolazzjoni tagħha qiegħda tixjieħ, sabiex tħeġġeġ b'mod speċifiku persuni ikbar fl-età sabiex jieħdu sehem fil-volontarjat, meta wieħed iqis (a) il-ħiliet u l-esperjenzi li jiksbu tul ħajjithom u (b) l-evidenza tal-benefiċċji għas-saħħa li jagħti l-volontarjat. Eżempji eċċellenti ta' dan huma l-Assoċjazzjonijiet għall-Irtirar Attiv fl-Irlanda;

33. jirrikonoxxi li l-volontarjat jaqdi rwol importanti fit-tnaqqis ta' l-iżolament soċjali fost individwi u gruppi, permezz ta' (a) l-provvediment ta' appoġġ soċjali lit-tfal u l-adulti vulnerabbli u (b) il-fatt li l-voluntier innifsu jista' jiżviluppa netwerks ġodda u jnaqqas l-iżolament tiegħu stess;

34. jinnota r-rwol li l-volontarjat u proġetti speċifiċi jistgħu jaqdu fil-promozzjoni u t-tħeġġiġ tad-djalogu u l-fehim bejn il-ġenerazzjonijiet fis-soċjetà tal-lum li qiegħda tinbidel b'pass daqstant mgħaġġel (8);

35. isejjaħ għat-twaqqif ta' inizjattiva ta' finanzjament fi ħdan il-programm tal-Ġemellaġġ tal-Bliet sabiex ikunu permessi proġetti ta' skambju ta' voluntiera, sabiex jissaħħu n-netwerks lokali u reġjonali ta' l-UE u ċ-ċittadinanza attiva;

Il-parteċipazzjoni ta' dawk li jħaddmu fis-settur pubbliku u privat

36. jenfasizza li l-volontarjat huwa element ewlieni fil-promozzjoni ta' bilanċ san bejn ix-xogħol u l-ħajja privata għall-ħaddiema madwar l-UE, bis-saħħa tat-tħeġġiġ ta' l-attivitajiet u n-netwerking barra mill-ambjent tax-xogħol;

37. jirrakkomanda l-promozzjoni tal-volontarjat minn aġenziji tas-servizz pubbliku fil-livelli lokali u reġjonali, permezz tat-tħeġġiġ tal-volontarjat lokali mill-persunal, jew permezz ta' l-iżvilupp ta' inizjattivi u sħubijiet tal-volontarjat (9);

38. jappoġġja l-iżvilupp ta' ħolqiet sostenibbli bejn l-intrapriżi u l-organizzazzjonijiet volontarji lokali sabiex tiġi promossa r-Responsabilità Soċjali Korporattiva li tissejjes fuq ir-riżorsi umani barra mill-ħolqien ta' appoġġ finanzjarju mill-intrapriżi. Dan jista' jsir flimkien ma' l-SMEs stabbiliti lokalment kif ukoll ma' organizzazzjonijiet rappreżentattivi tal-kummerċ lokali u reġjonali sabiex fil-livell ġestjonali tiġi promossa l-attività tal-volontarjat fost il-ħaddiema;

L-iżvilupp ta' dimensjoni ta' l-UE

39. huwa tal-fehma li teżisti dimensjoni ta' l-UE importanti għall-volontarjat u għalhekk jixtieq jara aktar koerenza u approċċ politiku komprensiv, b'mod partikulari: — Fehim aħjar permezz ta' aktar riċerka u statistika ta' kwalità aħjar fuq livell ta' l-UE; — Għarfien tad-distribuzzjoni ekonomika tal-volontarjat u aċċettazzjoni aktar mifruxa ta' l-ekwivalenti monetarju tiegħu bħall-match-funding fil-programmi ffinanzjati mill-UE; — Enfasi usa' fuq il-volontarjat fil-livell Ewropew lil hinn mill-oqsma taċ-ċittadinanza u l-qasam taż-żgħażagħ; — Analiżi ta' inizjattivi ġodda sabiex jinkoraġġixxu l-iskambju ta' esperjenza u l-mobilità tal-volontiera permezz ta' programm ta' Volontarjat Ewropew għall-etajiet kollha;

40. jirrakkomanda li l-Kummissjoni tniedi programmi jew azzjonijiet prattiċi li jħejju t-triq għal proġetti transnazzjonali Ewropej li jinvolvu l-popolazzjoni kollha ta' l-Unjoni, u mhux biss iż-żgħażagħ;

41. jirrakkomanda li s-sena 2012 tkun iddikjarata Is-Sena Ewropea taċ-Ċittadinanza Attiva permezz tal-Volontarjat, sabiex ikun provdut punt fokali għall-promozzjoni tal-volontarjat u l-implimentazzjoni ta' inizjattivi sabiex jiġu indirizzati kwisljonijiet imsemmija f'din l-opinjoni;

42. jirrikonoxxi li minħabba n-natura orizzontali tal-volontarjat fil-qafas tal-politiki ta' l-UE u l-importanza tiegħu f'relazzjoni ma' l-attivitajiet ta' l-UE f'setturi varji, hemm bżonn ta' aktar koordinazzjoni tal-politiki u l-attivitajiet attwali sabiex jiġu indirizzati b'suċċess il-kwistjonijiet imsemmija f'din l-opinjoni;

43. iħeġġeġ lill-Parlament Ewropew sabiex ikun iktar proattiv fl-indirizzar tan-natura orizzontali tal-volontarjat. Barra minn hekk, punt uniku ta' aċċess fi ħdan il-Kummissjoni Ewropew jista' jgħin jiżviluppa l-potenzjal li l-volontarjat għandu f'oqsma varji ta' politika, lil hinn mill-qasam taċ-ċittadinanza u l-affarijiet taż-żgħażagħ;

44. jagħti kelmtu li ser jappoġġja li jitmexxew 'il quddiem ir-rakkomandazzjonijiet mfissra f'din l-opinjoni fi sħubija mal-Parlament Ewropew u l-Kummissjoni Ewropea, fejn din tkun rilevanti.

Brussell, is-7 ta' Frar 2008. Il-President tal-Kumitat tar-Reġjuni Luc VAN DEN BRANDE

(1) Per eżempju, il-parti importanti li għandu l-volontarjat fil-Programm ta' Merħba 08 għas-sena ta' Liverpool bħala l-Belt Kapitali Ewropea tal-Kultura.

(2) Kapital Soċjali u t-Tkabbir Ekonomiku Reġjonali (Beugelsdijk and van Schaik, 2003).

(3) Il-Benessri tan-Nazzjonijiet; Ir-Rwol tal-Bniedem u tal-Kapital Soċjali (OECD 2001).

(4) Stħarriġ Eżekuttiv Time Bank/Reed tal-200 l-aqwa impriżi fir-Renju Unit (2000)

(http://timebank.org.uk/mediacentre/press_release_details.php?id=76).

(5) Il-Benefiċċji tal-Volontarjat fuq is-Saħħa — Analiżi ta' Riċerka Reċenti (Korporazzjoni għas-Servizz Nazzjonali u Komunitarju, 2007).

(6) Eżempju ta' skema bħal din hija dik introdotta mill-Istat federali Ġermaniż ta' Hessen

http://www.kompetenznachweis.de/

(7) Volunteer Management Practices and Retention of Volunteers (Mark A. Hager, Jeffrey L. Brudney, Ġunju 2004, The Urban Institute).

(8) Per eżempju, fil-proġett Living Scenes f'Galway hemm 24 Student fis-sena ta' transizzjoni mill-Iskola Sekondarja ta' Preżentazzjoni li ngħaqqdu ma' 22 adult mill-Assoċjazzjonijiet għall-Irtirar Attiv ta' Galway fi programmi transġenerazzjonali li issa huwa integrat fil-curriculum tas-Sena ta' Transizzjoni ta' l-iskola.

(9) Ħafna awtoritajiet lokali u reġjonali f'ċerti Stati Membri żviluppaw jew jappoġġjaw programmi tal-volontarjat mal-persunal tagħhom, ta' sikwit permezz ta' kontribuzzjonijiet volontarji mill-pagi tal-persunal sabiex jgħinu jittrasferixxu ħiliet għal organizzazzjonijiet tal-karità, jappoġġjaw negozjanti żgħażagħ indiġeni u attivitajiet ta' żvilupp lokali.